Document ID: 31984L0467

NEUVOSTON DIREKTIIVI,
annettu 3 päivänä syyskuuta 1984,
direktiivin 80/836/Euratom muuttamisesta perusnormien vahvistamisen osalta väestön ja työntekijöiden terveyden suojelemiseksi ionisoivasta säteilystä aiheutuvilta vaaroilta (84/467/Euratom)
EUROOPAN YHTEISÖJEN NEUVOSTO, joka
ottaa huomioon Euroopan atomienergiajärjestön perustamissopimuksen ja erityisesti sen 31 ja 32 artiklan,
ottaa huomioon komission ehdotuksen, jonka se on esittänyt saatuaan lausunnon asiantuntijaryhmältä, jonka tieteellis-tekninen komitea on nimennyt jäsenvaltioiden tieteellisten asiantuntijoiden keskuudesta,
ottaa huomioon edustajakokouksen lausunnon(1),
ottaa huomioon talous- ja sosiaalikomitean lausunnon(2),
sekä katsoo, että
Euroopan atomienergiajärjestön perustamissopimuksessa määrätään, että perusnormit väestön ja työntekijöiden terveyden suojelemiseksi ionisoivasta säteilystä aiheutuvilta vaaroilta, sellaisina kuin ne ovat esitettyinä erityisesti 30 artiklassa, on vahvistettava, sen varmistamiseksi, että kukin jäsenvaltio voi laatia 33 artiklan mukaisesti lakeja, asetuksia ja hallinnollisia määräyksiä varmistaakseen normien noudattamisen, toteuttaa tarvittavat toimenpiteet opetuksen, koulutuksen ja ammatillisen kasvatuksen osalta ja laatia tällaisia säännöksiä yhteensopiviksi muissa jäsenvaltioissa tässä suhteessa sovellettavien säädösten kanssa,
neuvosto antoi 2 päivänä helmikuuta 1959 tällaiset perusnormit vahvistavat direktiivit(3), joita on muutettu viimeksi direktiivillä 80/836/Euratom(4),
direktiivin 80/836/Euratom liiteiden I ja III osittainen tarkistus on osoittautunut tarpeelliseksi, säteilysuojelua koskevan tieteellisen tietämyksen kehityksen perusteella,
väestön ja työntekijöiden terveyden suojeleminen edellyttää, että kaikkea toimintaa, johon liittyy ionisoivasta säteilystä aiheutuvia vaaroja, säädellään säännöksin,
perusnormit on mukautettava ydinenergian käyttöolosuhteisiin ja normit vaihtelevat sen mukaan, onko kyse yksittäisen ionisoivalle säteilylle altistuvan työntekijän turvallisuudesta vai väestön suojelemisesta,
direktiivin 80/836/Euratom liitteessä I ja III vahvistetut arvot ovat ainoastaan osittain viimeisimmän tieteellisen tietämyksen mukaisia,
jotta voitiin vahvistaa osa näistä arvoista, oli väliaikaisesti tarpeellista käyttää aikaisemmin vuosien 1959, 1962, 1966 direktiiveissä vahvistettuja suurimpia sallittuja pitoisuuksia,
vuonna 1980 ei ollut mahdollista tehdä laskelmia kaikista kyseisistä radionuklideista, ja
talous- ja sosiaalikomitea arvioi 7 päivänä heinäkuuta 1983 antamassa lausunnossaan, että on tarpeen muuttaa direktiivin 80/836/Euratom 9 ja 12 artiklassa vahvistettuja vuosittaisia annosmääriä silmän mykiöille, jotta voidaan ottaa huomioon kansainvälisen säteilysuojelutoimikunnan viimeisimmät suositukset, joka merkitsee liitteessä III vahvistettujen krypton-arvojen muuttamista; on tarpeen toteuttaa nämä muutokset,
ON ANTANUT TÄMÄN DIREKTIIVIN:
1 artikla
Muutetaan direktiivi 80/836/Euratom seuraavasti:
1. Korvataan 1 artiklan b alakohdassa (Radiologiset, biologiset ja lääketieteelliset käsitteet) ranskankielisessä toisinnossa ilmaisu "dose effective" ilmaisulla "dose efficace";
2. Korvataan 6 artiklan a alakohta seuraavasti:
"a) kaiken toiminnan, josta aiheutuu altistus ionisoivalle säteilylle, on oltava ennalta perusteltua siitä saatavilla eduilla(1);
(1) Ottaen huomioon lääketieteellisen toiminnan osalta lääketieteellisissä tutkimuksessa ja hoidossa olevien henkilöiden säteilysuojelua koskevista perustoimenpiteistä 3 päivänä syyskuuta 1984 annetun neuvoston direktiivin 84/466/Euratom (EYVL N:o L 265, 5.10.1984, s. 1).";
3. Korvataan 9 artiklan a alakohta seuraavasti:
"a) efektiiviseksi annosrajaksi, jota käytetään pääasiassa sisäisen altistuksen arvioimiseksi käytännössä(1) liitteessä II olevassa E jaksossa vahvistettujen yksityiskohtaisten sääntöjen mukaan, vahvistetaan 50 mSv (5 remiä) vuodessa; kunkin kyseisen elimen ja kudoksen keskimääräinen annos ei saa olla yli 500 mSv (50 rem) vuodessa;
(1) Tämä efektiivinen annosraja otetaan huomioon liitteessä III annettujen vuosittaisen saantorajojen laskemisessa, jonka avulla voidaan määrittää johdetut konsentraatiorajat muun muassa ilmassa ja vedessä.";
4. Korvataan 9 artiklan b alakohdan ensimmäinen luetelmakohta seuraavasti:
"- silmän mykiön annosrajaksi vahvistetaan 150 mSv (15 rem) vuodessa,";
5. Korvataan 12 artiklan 3 kohdan a alakohta seuraavasti:
"a) efektiiviseksi annosrajaksi, jota käytetään pääasiassa sisäisen altistuksen arvioimiseksi käytännössä(1) liitteessä II olevassa E jaksossa vahvistettujen yksityiskohtaisten sääntöjen mukaan, vahvistetaan 5 mSv (0,5 rem) vuodessa; kunkin kyseisen elimen ja kudoksen keskimääräinen annos ei saa olla yli 50 mSv (5 rem) vuodessa;
(1) Tämä efektiivinen annosraja otetaan huomioon liitteessä III annettujen vuosittaisen saantorajojen laskemisessa, jonka avulla voidaan määrittää johdetut konsentraatiorajat muun muassa ilmassa ja vedessä.";
6. Korvataan 12 artiklan 3 kohdan b alakohdan ensimmäinen luetelmakohta seuraavasti:
"- silmän mykiön annosrajaksi vahvistetaan 15 mSv (1,5 rem) vuodessa,";
7. Korvataan liite I tämän direktiivin liitteellä I;
8. Korvataan liitteessä II olevan E kohdan ensimmäisellä ja toisella rivillä ranskankielisessä toisinnossa ilmaisu "dose effective" ilmaisulla "dose efficace";
9. Korvataan liite III tämän direktiivin liitteellä III.
2 artikla
Jäsenvaltioiden on toteutettava tämän direktiivin noudattamisen edellyttämät toimenpiteet kahdeksantoista kuukauden kuluessa sen julkaisemisesta.
Jäsenvaltioiden on toimitettava tässä direktiivissä tarkoitetuista kysymyksistä antamansa säännökset komissiolle.
3 artikla
Tämä direktiivi on osoitettu kaikille jäsenvaltioille.
Tehty Brysselissä 3 päivänä syyskuuta 1984.

Labels: 10
16
9
14